Nv ist dú heide wol bekleidet
Nv ist dú heide wol bekleidet·
mit wnnenklichen kleiden·
rosen sint ir besten kleid·
da von ir vil sorgen leidet·
wan si wc in mangen leiden·
gar verswnden ist ir leid·
von des liehten meigen blvͤte·
der hat manger hande blv̊t·
noch froͤit bas der wibe gvͤte·
wan die sint fúr sendv́ leit so gv̊t·

Swas ich ie gesank von wiben·
dc beschach von einem wibe·
dú ist mir lieb fúr ellú wib·
von ir mag ich fro beliben·
wil si dc ich fro belibe·
dc si spreche fro belib·
so wolde ich in froͤiden singen·
als ich her in froͤiden sank·
si mag mir wol swere  ringen·
nach der ie min sendes herze rank·

Svͤsse minne maht dv binden·
die von der ich bin gebvnden·
dú min sendes herze bant·
lat si mich genade vinden·
die ich doch han selten fvnden·
sit ich si in dem herzen vant·
alse rehte minnenklichen·
si ist so rehte minnenklich·
ich wil si dar zv̊ gelichen·
si ist den lieben wiben gar gelich·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse